
										Modra 8.06.2026

Vážené sestry farárky, milé kolegyne a priateľky

srdečne vás pozývame na tohtoročnú Konferenciu evanjelických teologičiek (KET), ktorá sa uskutoční v termíne 13. – 15. júla 2026 v príjemnom prostredí Kúpeľov Sliač. 
Tento rok je pre nás obzvlášť výnimočný. Spoločenstvo evanjelických žien ju v spolupráci so Združením evanjelických duchovných organizuje pri príležitosti 75. výročia ordinácie prvej ženy-farárky v našej cirkvi.
Nemecká teologička Dorothee Sölle raz napísala: ‚Ak mám ruky plne obsadené držaním sa niečoho, nemôžem nič dať ani prijať.‘ Táto konferencia je priestorom, kde chceme opäť otvoriť svoje ruky i srdcia – pustiť to, čo nás brzdí, a s dôverou prijať nové požehnanie pre našu prácu.
Naša konferencia nesie ústrednú tému „ODDELENÉ / POSVÄTENÉ / POŽEHNANÉ“ a je prepojená s pobytom „REŠTART“, ktorý je pripravený pre 60 účastníčok. Čaká nás bohatý duchovný, relaxačný a osobnostno-rozvojový program, ktorý vám pomôže načerpať nové sily do ďalšej služby. 

Program konferencie

Pondelok 13. 07. 2026
Prednáška: Doc. ThDr. Sidonia Horňanová, PhD.: Biblicko-teologické základy ordinovanej služby žien v dialógu s teológiou Dariny Bancíkovej  
Spomienka: Mgr. Mária M. Hroboňová: Život a služba Dariny Bancíkovej 
Panelová diskusia: Moderuje Jana Nunvářová: Oddelené – požehnané – posvätené  v spomienkach aj v súčasnosti 

Utorok 14. 07. 2026
Prednáška: Mgr. Katarína Hudáková: Posvätenie v službe – ordinované ženy v praxi 
	Workshopy: vedie : Katarína Chmurčiaková: Osobnostno-rozvojové bloky (3 paralelné workshopy, každý pre cca 20 žien) 
		Autentická pastierka. Ako žiť svoje povolanie v jednote s tým, kým ste ako 		osoba?
Farárka na ceste k sebe. Ako integrovať službu pre straty vlastného ja.
Farárka, ktorá nezabúda na seba. Umiernenosť a autentickosť v povolaní.

Streda 15. 07. 2026
	Moderovaná diskusia: Obraz ženy farárky pre 21. storočie / vedie: Mgr. Katarína 	Chmurčiaková
Slávnostný záver: Služby Božie v kostole na Sliači a spoločná fotka faráriek v luterákoch

Základné informácie o pobyte

· Termín: 13. 07. 2026 – 15. 07. 2026 (2 noci)
· Miesto: Kúpeľný hotel PALACE***, Sliač
· Ubytovanie: V útulných dvojlôžkových izbách. Ak už vopred viete, s ktorou sestrou by ste chceli bývať, dohodnite sa, prosím, a uveďte to v prihláške.
· Stravovanie: Plná penzia formou bohatých bufetových stolov. Pobyt začíname v pondelok spoločným obedom (12:00 – 13:00) a končíme v stredu raňajkami.
· Príchod a registrácia: V pondelok 13. 07. dopoludnia od 11:00 do 12:00.

Relax, zdravie a procedúry

Aby bol reštart kompletný, súčasťou pobytu je aj nepovinná lekárska konzultácia a 3 liečebné procedúry z prírodných sliačskych pokladov:
· 1x minerálny bazén
· 1x plynová injekcia
· 1x Biovak

Cena pobytu a poplatky

· Celková cena: 164 € / osoba. Suma je konečná a zahŕňa ubytovanie, plnú penziu, procedúry aj mestskú daň (2 € / noc).
· Rekreačné poukazy: Na pobyt môžete využiť príspevok od zamestnávateľa (ktorý pokrýva 55 % oprávnených výdavkov). Hotel Palace vám pri odchode vystaví riadny účtovný doklad na vaše meno, ktorý potom predložíte na mzdové oddelenie GBÚ ECAV na preplatenie.
· Parkovanie: Ak prídete autom, poplatok za parkovanie v areáli je 3 € / noc (spolu 6 € za celý pobyt).
· Dobrovoľný príspevok: Budeme vďačné za akýkoľvek dobrovoľný príspevok, ktorý nám pomôže pokryť náklady na zabezpečenie programu a fungovanie SEŽ.

Zažite konferenciu naplno 
Naše podujatie sme pre vás pripravili predovšetkým ako komplexný pobyt, kde sa odborný program spája s oddychom. Radi by sme vás informovali, že ponuka procedúr je exkluzívnou súčasťou pobytového balíčka. Samostatný vstup na procedúry bez zakúpenia celého pobytu nie je k dispozícii. Odporúčame Vám preto využiť registráciu vrátane ubytovania, aby ste neprišli o žiadny z benefitov.

Prihlasovanie (Záväzný termín)

Keďže kapacita pobytu je obmedzená na 60 miest, svoju účasť nahláste, prosím, najneskôr do 22. júna 2026.
Pokiaľ je to z vašej strany možné, uprednostnite, prosím, registráciu cez náš elektronický formulár https://forms.gle/otinYFJK21HZ2yG9A. Ušetríte nám tým čas a vaša prihláška bude spracovaná okamžite. V prípade, že túto možnosť nemáte, prosíme o vyplnenie samostatného dokumentu a odoslanie ako samostatného súboru Evke Germanovej na e-mailovú adresu: zavazna.poruba@ecav.sk 
Nezabudnite formulár poslať najneskôr do 22. 06.2026
Prihlasovací formulár vo wordovej podobe nájdete v samostatnej prílohe.

Príďte prežiť dni sesterského spoločenstva, vzájomného zdieľania, stíšenia a zaslúženého oddychu. Veľmi sa na vás všetky tešíme!

S láskou a prianím Božieho požehnania,
Váš organizačný tím KET
Eva Oslíková, Eva Germanová, Denisa Kuruc Vargová, 
Mária M. Hroboňová, Michaela Púpalová a Katarína Devečková

____________________________________________________________________________________________________
SPOLOČENSTVO EVANJELICKÝCH ŽIEN
Palisády 48
Bratislava

